Jan Christian Brøgger
Store norske leksikon,Samfunn,Samfunnsfag,Antropologi,Antropologer
Jan Christian Brøgger var en norsk psykolog og sosialantropolog. Han ble cand.psychol. i 1961, dr.philos. i 1970. Han var konservator ved Etnografisk museum, Universitetet i Oslo fra 1969 til 1974, arbeidet ved universitetet i Addis Abeba i 1970–1971, og var professor i sosialantropologi ved Universitetet i Trondheim (nå NTNU) fra 1975. Brøgger gjorde feltstudier i Italia, Etiopia, Sudan, Portugal og Malaysia.
Blant hans forskningsarbeider kan nevnes Roller og rollespill (1976), Shamanism and Social Structure Among the Sidamo (1977), Belief and Experience Among the Sidamo. A Case Study Towards an Anthropology of Knowledge (1986), Kulturforståelse. En nøkkel til vår internasjonale samtid (1993), Epidemier: en natur- og kulturhistorie (2002) og Folk uten land: europeiske skjebner (2004).I bøker som Maktmennesket (1975), Frihetens banemenn (1977), Synd, makt og frihet i Norge (1993), Forsvarstale for mannen (1995) og Hekseprosess: Bjugn-saken i et juridisk og kulturhistorisk perspektiv (sammen med Christian Wiig, 2003) anla han et faglig perspektiv på aktuelle samfunnsproblemer, og han var kjent for sin kritikk av totalitær maktforvaltning. Sammen med professor Ivar Bjørgen reviderte Brøgger professor Harald Schjelderups Innføring i psykologi (1977), og han utgav selv Psykologisk antropologi (1999).Han var sønn av Waldemar Christofer Brøgger (1911–1991). Les mer i Store norske leksikon Jan Christian Brøgger i Norsk biografisk leksikon sosialantropologi